V prvej epizóde genetického vedátorského špeciálu sa Samuel rozpráva s profesorom Jurajom Krajčovičom, ktorý je vedúcim katedry na Fakulte prírodných vied UCM v Trnave a okrem iného sa venuje aj evolučnej a molekulárnej biológii. Spoločne sa rozprávali o evolúcií človeka a o tom, aký vplyv má evolúcia na ľudskú DNA.
Minulý týždeň bolo 20. výročie teroristického útoku na niekoľko ikonických miest v Spojených štátoch amerických. Od toho dňa sa zároveň svetom šíria konšpirácie o tejto udalosti. Aké sú závery expertnej skupiny? Obstáli argumenty konšpirátorov pod drobnohľadom vedy? A prečo by sme nemali robiť urýchlené závery. O tom všetkom diskutujú Jozef a Samuel.
Zoberte si číslo. Ak je párne, predeľte ho dvomi. Ak je nepárne, prenásobte tromi a pripočítajte jedna. Máte? Tak to teraz zopakujte, znova a znova. Skončíte vždy v jednotke? To je otvorená otázka. Dostanete za odpoveď na túto otázku milión eur? Môže mať jednoduché zadanie nezvládnuteľné riešenie? A do akých problémov by sa matematici radšej ani nemali púšťať? O tom všetkom diskutujú Jozef a Samuel.
Väčšina z nás toho za rok nestihne až tak veľa. Väčšina z nás ale nie je Albert Einstein, ktorý za jeden rok spravil revolúciu v niekoľkých oblastiach fyziky. Čo je to Brownov pohyb? Ako plynie čas? A z čoho sa skladá hmota? O tom všetkom diskutujú Jozef a Samuel.
Pojem nekonečno používame bežne: "Ty máš ale nekonečnú trpezlivosť." Už od starých Grékov s ním pracujeme na intuitívnej úrovni, delikátna matematika, ktorá sa nekonečnom zaoberá, je však relatívne mladá. Existuje nekonečien viacej? Ako sa dajú porovnávať? A je nekonečný náš vesmír? O tom všetkom diskutujú Jozef a Samuel.
Silnou stránkou ľudstva je schopnosť komunikovať. Niekedy však chceme komunikovať nezrozumiteľne pre všetkých, okrem jedného príjemcu. Inými slovami, chceme šifrovať. Akú šifru používal Cézar? Ako šifrovala talianska mafia? A aká šifra je z pohľadu matematiky dokonalá? O tom všetkom diskutujú Jozef a Samuel.
V špeciálnej epizóde sa rozpráva Samuel s Norbertom Wernerom o vývoji družice GRBAlpha. Ako vznikol nápad postaviť malý satelit? Čo dokáže po vedeckej stránke? A ako sa z nápadu stala realita? O tom všetkom diskutujú Norbi a Samuel.
Naši poslucháči sú – našťastie – veľmi zvedaví a posielajú nám rôzne otázky o živote, vesmíre a vôbec. Pomáha nám mrkva vidieť v tme? Máme slobodnú vôľu? Kam zmizne svetlo, keď sfúkneme sviečku? O tom všetkom diskutujú Jozef a Samuel.
Gravitačné vlny boli jednou z predpovedí Einsteinovej teórie, ktorej ani on sám veľmi nedôveroval. A predsa, približne po storočí sa ich predsa len podarilo objaviť. Čo sú to gravitačné vlny? Kde vznikajú? A ako rýchlo sa šíria vesmírom? O tom všetkom diskutujú Jozef a Samuel.
Ťuknite si po čele. Čo cítite? Jednoduchá predstava je taká, že došlo ku kontaktu. Atómová fyzika nás však naučila, že atómy sú prevažne prázdne, ako sa teda môžu dotýkať? Ako opisuje silu kvantová fyzika? A aká je jej skutočná podstata? O tom všekom diskutuje Jozef a Samuel.